B4-0498, 0506, 0523, 0534, 0539, 0541 ja 0552/98

Päätöslauselma Sudanin tilanteesta

Euroopan parlamentti, joka

- ottaa huomioon Euroopan unionin puheenjohtajavaltion 1. toukokuuta 1998 antaman julistuksen,

- ottaa huomioon aikaisemmat Sudanissa käytävää sisällissotaa ja siellä tapahtuvia ihmisoikeuksien loukkauksia koskevat päätöslauselmansa,

A. on äärimmäisen huolestunut siitä, että tilanne eteläisessä Sudanissa, erityisesti Bhar-al-Ghazalin alueella, jossa 350 000 ihmistä uhkaa nälänhätä, jatkuvasti huononee, ja on tietoinen siitä, että kuivuus saattaa vielä pahentaa tilannetta,

B. tunnustaa, että vaikka El Niño -sääilmiö on aiheuttanut vakavaa kuivuutta, nykyinen kriisi johtuu ensisijaisesti maata hävittäneestä sodasta ja siitä, että Sudanin hallituksen joukot estävät YK:n Lifeline-operaation toimittaman avun perillepääsyn,

C. on huolestunut sisällissodan kiihtymisestä; sota vaikuttaa erityisesti eteläiseen Sudaniin ja aiheuttaa lisää kärsimystä niille, jotka ovat joutuneet siirtymään asuinsijoiltaan; se lisää entisestään pakolaisten määrää ja saattaa sekä talousjärjestelmän että yhteiskuntajärjestelmän romahduksen partaalle,

D. pahoittelee jatkuvia, vakavia ihmisoikeuksien loukkauksia, joita kaikki konfliktin osapuolet kohdistavat puolustuskyvyttömään siviiliväestöön,

E. muistuttaa erityisesti siitä, että se tuomitsee Sudanin hallituksen pakkokeinot ja epädemokraattisen toiminnan, joka on ilmennyt lukuisina ihmisoikeuksien loukkauksina, erityisesti poliittisten ja uskonnollisten oikeuksien loukkauksina, väestön pakkosotaväenottona ja kansainvälisten terroristien toiminnalle annettuna tukena ja kansainvälisen yhteisön antamien toistuvien varoitusten ja Sudaniin useaan otteeseen kohdistamien sanktioiden halveksimisena,

F. on syvästi huolestunut monista tapauksista, joissa Sudanin hallitus on harjoittanut poliittista tai uskonnollista vainoa, ja on erityisen huolissaan surkeissa oloissa pidettävien poliittisten vankien kohtalosta,

G. on närkästynyt siitä, että Sudanin hallitus on harkitusti estänyt humanitaarisen avun toimittamisen, mikä on riistänyt väestöltä mahdollisuuden ruoka-apuun, jota se kipeästi olisi tarvinnut; on huolestunut siitä, että humanitaaristen järjestöjen ei monissa tapauksissa ole annettu toimittaa tarvittavaa apua alueille, joissa käydään sotaa, ja että Khartoumin äskettäin myöntämä lupa seitsemälle avustuslennolle on vain pieni myönnytys, joka voidaan lakkauttaa milloin tahansa,

H. toistaa uskovansa vakaasti siihen, että IGAD:n (Intergovernmental Authority on Development) rauhanaloite on tehokkain tapa saada aikaan kestävä ratkaisu Sudanin konfliktiin, ja muistuttaa, että toukokuun 1998 alussa Nairobissa käydyissä neuvotteluissa, jotka pidettiin IGAD:in suojeluksessa, Sudanin hallitus ja Sudanin kansan vapautusarmeijan kapinalliset sopivat itsehallintoa koskevan kansanäänestyksen periaatteista; kansanäänestystä valvoo kansainvälinen yhteisö heti siirtymäkauden jälkeen, jonka kestoa ei vielä ole vahvistettu,

I. pahoittelee, ettei ole päästy yksimielisyyteen tulitauosta, ja on huolissaan siitä, että taistelut ovat alkaneet uudelleen heti neuvottelujen päätyttyä,

J. on tietoinen niistä alueellisista seurauksista, joita Sudanin konflikti voi aiheuttaa, ja jotka voivat vaarantaa vakauden useissa Afrikan maissa;

1. Ottaa huomioon Nairobissa IGAD:in suojeluksessa pidettyjen neuvottelujen tulokset, joiden ansiosta Sudanin hallitus tunnustaa eteläisen Sudanin väestön itsemääräämisoikeuden, mutta pahoittelee sitä, että osapuolten välillä edelleen perustavaa laatua olevat erimielisyydet vaarantavat tämän sopimuksen toteuttamiskelpoisuuden;

2. Arvioi, että rauhanprosessissa ei saavuteta mitään merkittäviä edistysaskelia niin kauan kuin ei julisteta ehdotonta tulitaukoa; kehottaa julistamaan välittömästi tulitauon ja vaatii, jälleen kerran, että kaikki Sudanin konfliktin osapuolet lakkaavat käyttämästä häikäilemättömästi nälänhätää poliittisten ja sotilaallisten tavoitteidensa edistämiseen ja pyrkivät vilpittömästi kestävään rauhaan, joka lopettaa ihmisten kärsimykset Sudanissa;

3. Tukee voimakkaasti IGAD:n alueellista rauhanaloitetta ja vaatii kaikkia konfliktin osapuolia suhtautumaan tähän rauhanprosessiin myönteisesti ja osallistumaan siihen aktiivisesti erityisesti noin kolmen kuukauden kuluttua Addis-Abebassa pidettävissä neuvotteluissa; pyytää osapuolia pyrkimään pikaiseen sopimukseen kansanäänestykseen liittyvistä seikoista, erityisesti alueiden rajoista ja uskontoon ja valtioon liittyvistä kysymyksistä;

4. Pyytää kansainvälistä yhteisöä ja erityisesti EU:ta tukemaan IGAD:n rauhanprosessia ja auttamaan Sudanin väestöä jälleenrakentamaan maataan ja erityisesti elvyttämään tuhotun maatalouden, kun rauha on vakiintunut;

5. Pitää myönteisenä sitä, että elintarvikepulasta kärsiville alueille pääsyä koskevat rajoitukset on poistettu ja vaatii, että Sudanin hallitus nyt tekee ilman ehtoja ja aktiivisesti yhteistyötä humanitaaristen järjestöjen kanssa avun toimittamiseksi nälänhädän vaivaamille alueille ja että kaikki konfliktin osapuolet päästävät avun esteittä perille; pyytää, että ne eivät enää, poliittisen ja sotilaallisen tilanteen kehittymisestä riippumatta, peruuta päätöstään niiden monien rajoitusten poistamisesta, jotka aiemmin estivät humanitaarisen avun toimittamista;

6. Pitää myönteisenä sitä, että Euroopan komissio on myöntänyt 8,8 miljoonaa ecua «Echo-Flight»- operaatioon , jolla taataan humanitaarisen avun toimittaminen Sudaniin maaliskuuhun 1999 saakka, ja kehottaa komissiota tehostamaan Sudanin siviiliväestölle humanitaarista apua toimittaville kansalaisjärjestöille myöntämäänsä tukea;

7. Pyytää kansainvälistä yhteisöä ryhtymään YK:n pääsihteerin pyynnön johdosta johdonmukaisiin rahoituksellisiin toimiin varojen keräämiseksi eteläisen Sudanin nälänhädän laajenemisen estämiseksi;

8. Pyytää Sudanin hallitusta toimimaan YK:n turvallisuusneuvoston päätöslauselmien 1058 ja 1070 mukaisesti ja ratifioimaan ja panemaan täytäntöön kidutuksen ja muun julman, epäinhimillisen tai halventavan kohtelun vastaisen YK:n yleissopimuksen, ja siten takaamaan ihmisoikeudet, kunnioittamaan uskonnollisten vähemmistöjen oikeuksia, vapauttamaan ehdoitta kaikki poliittiset vangit ja luovuttamaan Etiopiaan ne kolme henkilöä, joita epäillään osallisuudesta Egyptin presidenttiin Mubarakiin kohdistuneeseen murhayritykseen;

9. Vaatii, että Sudanin hallituksen vastaiset sanktiot - mukaan lukien kaiken Euroopan unionin myöntämän kehitysavun lakkauttaminen, kiireellistä humanitaarista apua lukuun ottamatta - tulisi pitää voimassa, kunnes Sudanin viranomaiset todistettavasti kunnioittavat paremmin ihmisoikeuksia ja ovat ryhtyneet laajoihin avoimesti toteutettaviin poliittisiin toimiin, joiden tavoitteena on kansanvaltaistaminen;

10. Muistuttaa Kansainväliselle valuuttarahastolle ja muille rahoituslaitoksille esittämästään pyynnöstä, jonka mukaan rahoituksen myöntämisen ehdoksi tulisi asettaa YK:n ja kansainvälisen yhteisön ihmisoikeuksia ja kansanvaltaistamista koskevien vaatimusten täyttäminen;

11. Ehdottaa että parlamentin kehitys- ja yhteistyövaliokunta lähettää tiedonhankintamatkalle Sudaniin valtuuskunnan, jonka jäsenille taataan pääsy kaikille Sudanin alueille;

12. Kehottaa puhemiestään välittämään tämän päätöslauselman neuvostolle, komissiolle, AKT:n ja EU:n yhteiskokouksen puheenjohtajille, IGAD:in jäsenvaltioille sekä Sudanin hallitukselle.